b'\n_START_ARTICLE_\nKorduena\n_START_SECTION_\nGeografija\n_START_PARAGRAPH_\nRegionas u\xc5\xbe\xc4\x97m\xc4\x97 pietin\xc4\x99 istorin\xc4\x97s Arm\xc4\x97nijos dal\xc4\xaf. Rytuose ribojosi su Persarm\xc4\x97nija, \xc5\xa1iaur\xc4\x97je, u\xc5\xbe Bochtano up\xc4\x97s\xc2\xa0\xe2\x80\x93 su Mogchu, kuris skyr\xc4\x97 nuo Vano e\xc5\xbeero. Pietuose ir vakaruose j\xc4\xaf ribojo Tigro up\xc4\x97, u\xc5\xbe kurios jau buvo Mesopotamija. \xc5\xa0iaur\xc4\x97s vakaruose buvo Aghdznikas. Pati teritorija buvo derlinga ir labai tinkama ganyklinei gyvulininkystei._NEWLINE_Korduena siaur\xc4\x85ja prasme ap\xc4\x97m\xc4\x97 tik vakarin\xc4\x99, derlingiausi\xc4\x85 Korduenos dal\xc4\xaf ir arm\xc4\x97n\xc5\xb3 dar buvo vadinama Korduk (arm. \xd4\xbf\xd5\xb8\xd6\x80\xd5\xa4\xd5\xb8\xd6\x82\xd6\x84, sir\xc5\xb3 kalba: Beth Qardu). Pastarosios pietuose dar buvo i\xc5\xa1skiriama sritis Zabdikena (arm. Cavdek). Rytin\xc4\x97 dalis arm\xc4\x97n\xc5\xb3 buvo vadinama Kor\xc4\x8daiku (arm. \xd4\xbf\xd5\xb8\xd6\x80\xd5\xb3\xd5\xa1\xd5\xb5\xd6\x84), kartais pastarasis pavadinimas taikytas visai Korduenai._NEWLINE_Arm\xc4\x97nai dalijo \xc5\xa1\xc4\xaf naang\xc4\x85 \xc4\xaf 11 apskri\xc4\x8di\xc5\xb3 (gavar\xc5\xb3): 1. Kordukas, 2. Auk\xc5\xa1tutinis Kordrikas, 3. Vidurinis Kordrikas, 4. \xc5\xbdemutinis Kordrikas, 5. Aitvankas, 6. Aigarsas, 7. Motogankas, 8. Vorsirankas, 9. Karatunis, 10. \xc4\x8cachukas, 11. Ma\xc5\xbeasis Albakas.\n_START_SECTION_\nIstorija\n_START_PARAGRAPH_\nI t\xc5\xabkst. pr. m. e. prad\xc5\xbeioje regionas buvo vadinamas Chubu\xc5\xa1kija, \xc4\x8dia buvo keletas nairi\xc5\xb3 valstyb\xc4\x97li\xc5\xb3. Tikriausiai \xc5\xa1iame regione buvo ir \xc5\xa1ventasis nairi\xc5\xb3 miestas Mucaciras, dievo Chald\xc5\xbeio garbinimo centras, nes asir\xc5\xb3 ir babilonie\xc4\x8di\xc5\xb3 \xc5\xa1altiniuose vietos \xc5\xbemon\xc4\x97s minimi kaip garbinantys \xc5\xa1\xc4\xaf diev\xc4\x85. VIII a. pr. m. e. regionas prijungtas prie Urart\xc5\xb3 imperijos._NEWLINE_Apie VI a. pr. m. e. Hekat\xc4\x97jus Miletietis regione mini gyvenan\xc4\x8dius gordi, o V a. pr. m. e. minimos gentys corduchoi, kurios paprastai dabartini\xc5\xb3 kurd\xc5\xb3 prot\xc4\x97viais. Tumanovas laiko, kad jie buvo apgyvendin\xc4\x99 ne tik Korduen\xc4\x85, bet ir gretim\xc4\x85 Moksoen\xc4\x85 bei Zabdiken\xc4\x85. N\xc4\x97ra ai\xc5\xa1ku, kada corduchoi atsik\xc4\x97l\xc4\x97 \xc4\xaf \xc5\xa1\xc4\xaf kra\xc5\xa1t\xc4\x85, ir kokie j\xc5\xb3 ry\xc5\xa1iai su senaisiais kra\xc5\xa1to gyventojais gutijais._NEWLINE_VI a. pr. m. e. regionas jau buvo valdomas Achemenid\xc5\xb3, v\xc4\x97liau\xc2\xa0\xe2\x80\x93 Seleukid\xc5\xb3. Am\xc5\xbeinink\xc5\xb3 \xc5\xa1altiniuose vietos gyventojai minimi kaip karingi ir at\xc5\xa1iaur\xc5\xabs. Po to, kai Seleukid\xc5\xb3 imperija nusilpo, susidar\xc4\x97 galimyb\xc4\x97s atsirasti Korduenos valstybei. Gali b\xc5\xabti, kad tai buvo ankstyviausia etnini\xc5\xb3 kurd\xc5\xb3 sukurta valstyb\xc4\x97, egzistavusi 189-190\xc2\xa0m. pr. m. e., apie kuri\xc4\x85 \xc5\xbeinoma ypa\xc4\x8d nedaug._NEWLINE_I a. pr. m. e. Arm\xc4\x97nijos karalius Tigranas Didysis prijung\xc4\x97 Korduen\xc4\x85 prie savo karalyst\xc4\x97s ir pavert\xc4\x97 j\xc4\x85 Arm\xc4\x97nijos provincija, ta\xc4\x8diau netrukus rom\xc4\x97nai \xc4\xafved\xc4\x97 savo tvark\xc4\x85 regione: 66\xc2\xa0m. pr. m. e. Pomp\xc4\x97jus j\xc4\x85 at\xc4\x97m\xc4\x97 i\xc5\xa1 Tigrano. I\xc5\xa1 to laikotarpio \xc5\xbeinomas Korduenos karalius Zabienas, sukil\xc4\x99s prie\xc5\xa1 Arm\xc4\x97nijos vald\xc5\xbei\xc4\x85._NEWLINE_V\xc4\x97liau regionas ne kart\xc4\x85 \xc4\x97jo i\xc5\xa1 rank\xc5\xb3 \xc4\xaf rankas, atitekdamas tai Part\xc5\xb3 imperijai, tai Romai. 360\xc2\xa0m. Sasanid\xc5\xb3 valdovas \xc5\xa0ap\xc5\xabras II apgul\xc4\x97 Singaros miest\xc4\x85 ir j\xc4\xaf pa\xc4\x97m\xc4\x97. 363\xc2\xa0m. pasira\xc5\xa1yta sutartimi su Roma, Sasanid\xc5\xb3 imperija per\xc4\x97m\xc4\x97 Korduen\xc4\x85._NEWLINE_387\xc2\xa0m., po Arm\xc4\x97nijos padalinimo, Korduena galutinai inkorporuota \xc4\xaf Persij\xc4\x85, kurioje i\xc5\xa1buvo iki 578\xc2\xa0m. Tada kra\xc5\xa1t\xc4\x85 trumpam susigr\xc4\x85\xc5\xbeino Bizantija, kol 640\xc2\xa0m. arabai nukariavo Korduen\xc4\x85 ir prijung\xc4\x97 prie Kalifato. Tolesn\xc4\x97 regiono istorija susijusi su Bochtano regionu.'